- Књига пророка Језекиља
- <
- 15
- >

15
Јерусалим је некорисна лоза
1 Дође ми реч Господња: 2 „Сине човечији, по чему је дрво винове лозе боље од било које гране дрвета међу шумским дрвећем? 3 Зар се узима њено дрво да се од њега нешто направи? Да ли се од њега прави клин да се о њега окаче какве посуде? 4 Ето, оно се баца у ватру за гориво. Ватра сагорева оба његова краја и нагорева му средину. Ваља ли онда за нешто? 5 И кад је здраво, ништа се од њега не да направити, а кад је спаљено и нагорело, шта се још од њега може направити?
6 Зато говори Господ Бог: као што сам бацио за гориво дрво винове лозе, које је међу шумским дрвећем, тако ћу поступити са становницима Јерусалима. 7 Окренућу своје лице против њих. Побегли су од ватре, али ће их ватра ипак прождрети. И знаћете да сам ја Господ, кад окренем своје лице против њих. 8 А земљу ћу обратити у пустош, јер су починили неверство – говори Господ Бог.“

- Књига пророка Језекиља
- <
- 15
- >

© 2005, 2017 Biblica